รัฐเร่งเซ็นลงทุนขนาดใหญ่9แสนล้าน
"สมคิด" สั่่งลงนามลงทุนโครงการใหญ่ 9 แสนล้านภายในครึ่งปีนี้ เพื่อให้มีเม็ดเงินกระตุ้นเศรษฐกิจครึ่งปีหลัง
25 ม.ค. 2559

"สมคิด" สั่่งลงนามลงทุนโครงการใหญ่ 9 แสนล้านภายในครึ่งปีนี้ เพื่อให้มีเม็ดเงินกระตุ้นเศรษฐกิจครึ่งปีหลัง
เมื่อวันที่ 25 ม.ค. นายสมคิด จาตุศรีพิทักษ์  รองนายกรัฐมนตรี ได้ร่วมประชุมคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ เปิดเผยว่า ได้สั่งการให้หน่วยงานที่เกี่ยวข้องกับการลงทุนขนาดใหญ่ให้เซ็นสัญญาก่อสร้างโครงการลงทุนทั้งหมดภายในครึ่งปีแรก เช่น โครงการของกรมทางหลวง โครงการถไฟรางคู่ โครงการสนามบินสุวรรณภูมิ ซึ่งจะทำให้มีเม็ดเงินไหลเข้าสู่ระบบเศรษฐกิจในช่วงครึ่งปีหลังจำนวนมาก
ด้าน นายอภิศักดิ์ ตันติวรวงศ์ รมว.คลัง ประธานคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ เปิดเผยว่า กระทรวงคมนาคมจะมีโครงการลงทุนขนาดใหญ่ที่จะเซ็นสัญญาภายในปีนี้มูลค่า 9 แสนล้านบาท เช่น โครงการถนนของกรมทางหลวง โครงการรถไฟรางคู่ โครงสนามบินสุวรรณภูมิ และท่าเรือแหลมฉบัง โดยจะเริ่มเบิกจ่ายมีเม็ดเงินเข้าสู่ระบบเศรษฐกิจภายในปีนี้ 6.68 หมื่นล้านบาท โดยยังไม่นับรวมเม็ดเงินโครงการของกระทรวงเทคโนโลยีสารสนเทศและการสื่อสาร (ไอซีที) อีก 1.5 หมื่นล้านบาท ที่เพิ่งได้รับการเห็นชอบจากคณะรัฐมนตรี (ครม.)
นอกจากนี้ยังมีเม็ดเงินการลงทุนจากภาคเอกชนผ่านการส่งเสริมของคณะกรรมการส่งเสริมการลงทุน (บีโอไอ) และมาตรการของกระทรวงการคลังการกระตุ้นการลงทุนเร่งด่วนให้หักภาษีได้ 2 เท่า จะทำให้ปีนี้เอกชนลงทุนเพิ่ม 2 แสนล้านบาท จากปกติที่เอกชนลงทุนปีละ 5 แสนล้านบาท ก็จะเพิ่มเป็น 7 แสนล้านบาท ทำให้เศรษฐกิจเจริญเติบโตได้มากขึ้น